Irene Brügger

D **Irene Brügger** (* 11. Novämber 1979 z Willisau, Lozärn as *Irene Hodel*) isch e Schwyzer Muusikeri, Klumnischti un Schauspiileri. Syter anne 2007 duet si unter em Pseudonym **Frölein Da Capo** ufdrätte.

## Lääbe
D Irene Brügger het no dr Schuel Chauffrau glehrt. Eerschti Bihnen-Erfahrige het si in dr lokaale Fäldmusik gmacht, in verschiidene Rockgruppe, im Juugedtheater un in ere A-cappella-Formazioon. Im Mai 2007 isch si zum eerschte Mool as Soolochinschtleri *Frölein Da Capo* ufdrätte. No im nämlige Johr het si dr Noowugsbryys *[[Prix Walo|Chlaine Prix Walo]]* gwunne. Im Lauf vu dr Johr het si allmee effetligi Kunzärt ghaa.

Im April 2010 het si iri eerscht CD *Frölein Da Capo und Bänd* vereffetligt, e zwooti CD mit em Titel *Gemischtes Plättli* isch im Septämber 2012 uusechuu. 

2009 het si ne Roll gspiilt im Schwyzer Spiilfilm *[[Ein Sommersandtraum|Der Sandmann]]*. Vu 2010 bis 2012 het si in dr Satiiresändig *[[Giacobbo/Müller]]* vum Schwyzer Fäärnseh mitgmacht.

As Frölein Da Capo singt d Irene Brügger aigeni, humoristischi Lieder uf Schwyzerdytsch un spiilt derzue Gitarre, Euphonium, Klavier oder Drumpete. Ire Maarkezaiche isch e Loop-Gräät, doodruf spiilt si dr Name Da Capo aa. Wel si eso ne Hufe Inschtrumänt spiilt, nännt si si sälber au ne *Aifrauorcheschter*. No dr Soolobrogramm *Gemischtes Plättli* un *Nöies Zöigs* isch anne 2018 s Brogramm *Kämmerlimusik* chuu, wu mit em *[[Swiss Comedy Award]]* in dr Spaarte *Soolo* uuszaichnet wooren isch. Syt 2022 isch s Frölein Da Capo mit em Brogramm *Die Ein-Frau-Show* unterwägs.

Iri Brogramm macht d Irene Brügger in Aigereschy, si isch Autoori, Kumpenischti, Reschiseeri, Bihnebildneri, Koschdiimdesaineri, Dramatuurgi, Illuschtratoori, Sängeri, Muusikeri un – vor allem – Kabarettischti.

Im Septämber 2015 isch s Buech *Episödali* mit ire Kolumne us dr *[[Luzerner Zeitung|Lozärner Zytig]]* uusechuu. Syt 2015 schrybt d Irene Brügger, au unter em Pseudonym Frölein Da Capo, Kolumne fir d Familiezytschrift *[[Schweizer Familie (Zeitschrift)|Schweizer Familie]]*. S sin mittlerwyyli nomol drei Biecher mit gsammlete Kolumne uusechuu: *Buntes Treiben (2017)*, *Einmal um den Baum (2019)* un *Singlesocken (2022)*.

D Irene Brügger läbt mit irem Mann un ire zwai Chinder z Willisau.

## Anderi Bihne-Brojäkt
* syt 2021: FREDDIE – Die Mundartshow. Interpretiert vom Secondhandorchestra (mit Frölein Da Capo, Adrian Stern, Roman Riklin, Daniel Schaub, FM François Mürner)
* 2017 bis 2020: Sgt. Pepper – Ein Mundartabend. Interpretiert vom Secondhandorchestra (mit Frölein Da Capo, Adrian Stern, Roman Riklin, Daniel Schaub, FM François Mürner)
* 2014: Perlen, Freaks & Special Guests. Von und mit Ursus & Nadeschkin

## Filmografy
* 2011 Ein Sommersandtraum (Der Sandmann)

## Literatur
* *Episödali.* Kolumnen. Knapp Verlag, Olten 2015, ISBN 978-3-906311-12-8.
* *Buntes Treiben.* Kolumnen. Knapp Verlag, Olten 2017, ISBN 978-3-906311-32-6.
* *Einmal um den Baum.* Kolumnen. Knapp Verlag, Olten 2019, ISBN 978-3-906311-56-2.
* *SingleSocken.* Kolumnen. Knapp Verlag, Olten 2022, ISBN 978-3-907334-04-1.

## Uuszaichnige
* 2007: Chlaine Prix Walo (in dr Spaarte *Comedy*)
* 2019: Swiss Comedy Award (in dr Kategory *Soolo* fir s Brogramm *Kämmerlimusik*)
* 2022: Swiss Comedy Award (in dr Kategory *Ensemble* mit em *Secondhand Orchestra* fir s Brogramm *FREDDIE – Die Mundartshow*)

## Weblink
* Websyte vum Frölein Da Capo
* Websyte zum Film ''Der Sandmann'' uf swissfilms.ch/
* ''15 Jahre. Jubiläum, imfau!'' Jubiläums-Feschtschrift vum Frölein Da Capo, Mai 2022 (PDF; 1,9&nbsp;MB)

## Fueßnote